b'\n_START_ARTICLE_\nOtroci z na\xc5\xa1ega dvori\xc5\xa1\xc4\x8da\n_START_SECTION_\nKratka vsebina\n_START_PARAGRAPH_\nPravljice govorijo o otrocih, ki se na dvori\xc5\xa1\xc4\x8du in v njegovi bli\xc5\xbeini skupaj igrajo in si tako kraj\xc5\xa1ajo popoldneve. Ko se ob obi\xc4\x8dajnih igrah za\xc4\x8dnejo dolgo\xc4\x8dasiti, pogosto zaidejo v domi\xc5\xa1ljijski svet, ki je bolj zanimiv in poln novih dogodiv\xc5\xa1\xc4\x8din. V domi\xc5\xa1ljijskem svetu se tako lahko pogovarjajo z \xc5\xbeivalmi, travnik postane morje, biserni \xc4\x8dolni\xc4\x8dek jih popelje v de\xc5\xbeelo princev in princes, obi\xc4\x8dajen dan pa spremenijo v dan lizik - praznik, ki je namenjen samo otrokom. Vendar pri tem v\xc4\x8dasih naletijo tudi na kak\xc5\xa1ne ovire, ki jih spet popeljejo v resni\xc4\x8dni svet.\n_START_SECTION_\nPredstavitev knji\xc5\xbeevne osebe\n_START_PARAGRAPH_\nOsrednja knji\xc5\xbeevna oseba so otroci, stari pribli\xc5\xbeno sedem let. Veliko svojega prostega \xc4\x8dasa pre\xc5\xbeivijo na dvori\xc5\xa1\xc4\x8du pred blokom, kjer se skupaj igrajo. \xc4\x8ce se za\xc4\x8dnejo dolgo\xc4\x8dasiti, si ustvarijo svoj domi\xc5\xa1ljijski, pravlji\xc4\x8dni svet, v katerem lahko delajo stvari, ki jih v svetu odraslih ne morejo. Tako na primer postane v pravljici [Piknik] miza njihov novi motorni \xc4\x8doln, s katerim se odpeljejo po razburkanem morju do sosedovega travnika na piknik in se prav tako tudi vrnejo nazaj na njihovo dvori\xc5\xa1\xc4\x8de. V\xc4\x8dasih do\xc5\xbeivijo tudi kak\xc5\xa1no izku\xc5\xa1njo, ki jim je neprijetna. Tako se mora v pravljici [Fantalin potepin] de\xc4\x8dek Peter soo\xc4\x8diti s starej\xc5\xa1imi de\xc4\x8dki, ki ga na poti na igri\xc5\xa1\xc4\x8de v Tivoliju obkro\xc5\xbeijo in se mu posmehujejo, ker je tako majhen in prestra\xc5\xa1en. Pri odra\xc5\xa1\xc4\x8danju se nau\xc4\x8dimo tudi tega, da se moramo vedno potruditi narediti tisto kar je prav. Do slednjega spoznanja pa na razli\xc4\x8dne na\xc4\x8dine pridejo tudi nekateri otroci z na\xc5\xa1ega dvori\xc5\xa1\xc4\x8da.\n_START_SECTION_\nAnaliza\n_START_PARAGRAPH_\nOtroci z na\xc5\xa1ega dvori\xc5\xa1\xc4\x8da je knjiga sestavljena iz 10 kratkih sodobnih pravljic za otroke. Pravljice so preproste, njihova tema pa je \xc4\x8disto vsakdanja. Pravljice vznemirjajo in spodbujajo otro\xc5\xa1ko domi\xc5\xa1ljijo, poleg tega pa so tudi pou\xc4\x8dne. Glavna knji\xc5\xbeevna oseba so otroci, tak\xc5\xa1ni kakr\xc5\xa1ne sre\xc4\x8damo vsak dan. Dvori\xc5\xa1\xc4\x8de, na katerem se igrajo skoraj vsak dan, si spremenijo v pravlji\xc4\x8dni svet, ki pa je veliko lep\xc5\xa1i, ve\xc4\x8dji in bolj zanimiv od sveta odraslih. Nekateri izmed njih se sre\xc4\x8dajo tudi \xc5\xbee z nekaj te\xc5\xbeavami, ki so sestavni del odra\xc5\xa1\xc4\x8danja. Najpomembnej\xc5\xa1e pri tem pa je, da na koncu spoznajo, da se tudi \xc4\x8de naredijo kak\xc5\xa1no napako, lahko vedno zanesejo na svoje star\xc5\xa1e, ki jim stojijo ob strani in jim pomagajo.'